Poliisi yritti Kiuruvedellä pysäyttää kaasusumutteella mopolla hurjastelleen nuorukaisen.

Poliisi käytti epätavallista keinoa pakenevan mopoilijan pysäyttämiseksi. Kuvituskuva. Jenni Gästgivar

Vanhempi konstaapeli yritti Kiuruvedellä pysäyttää mopolla hurjastelleen nuorukaisen suihkuttamalla poliisiauton ikkunasta kaasusumutetta mopoilijan kasvoille. Nuorukainen kertoi tunteneensa kirvelyä kasvoilla ja hengityksessä, mutta hän ei menettänyt mopon hallintaa, koska ajolasit olivat silmien suojana.

Kaasusumuttimen käyttö ei ole sallittu keino kulkuneuvon pysäyttämiseksi. Syyttäjän mukaan vanhempi konstaapeli on toiminut lainvastaisesti, mutta hän ei saa syytettä epäillyn rikoksen vähäisyyden vuoksi.

”Sivullisten turvaamiseksi”

Ylikonstaapelin ja vanhemman konstaapelin muodostama partio oli huhtikuun lopulla 2017 havainnut mopolla kaahailleen nuoren miehen Kiuruvedellä Pohjois-Savossa.

Ylikonstaapeli oli kuljettajana ja vanhempi konstaapeli istui vieressä. Vanhempi konstaapeli kertoi myöhemmin kuulustelussa, että mopoilija pakeni kaupungin taajama-alueella poliisia eikä piitannut partion antamista pysähtymismerkeistä. Poliisit päättivät pysäyttää kaahailijan sivullisten turvaamiseksi. Lähettyvillä oli koulu ja tiellä liikkui runsaasti oppilaita ja muita kulkijoita.

Partio yritti pysäyttää mopoilijan ajamalla tämän ohi ja kaventamalla tietä.

Vanhempi konstaapeli päätti tässä vaiheessa kokeilla poikkeuksellista pysäyttämiskeinoa. Hän ei kertomansa mukaan keskustellut asiasta esimiehen kanssa, vaan teki nopeassa tilanteessa päätöksen kaasusumuttimen käytöstä nähtyään mopoilijalla ajolasit silmien suojana.

Vanhempi konstaapeli suihkutti poliisiauton ikkunasta kaasusumutetta suoraan mopoilijan kasvoille.

Kaasusumute ei pysäyttänyt mopoilijan pakoa.

Ei kanna kaunaa

Mopoilija arvioi kuulustelussa pakovauhdikseen noin 50 kilometriä tunnissa. Hän kertoi kaasusumutteen aiheuttaneen kirvelyä kasvoilla, suussa ja hengityksessä. Nuorukaisen mukaan poliisi ei varoittanut häntä kaasun käytöstä.

Mopoilija ilmoitti, ettei hän kanna kaunaa poliisia kohtaan tapahtuneen johdosta. Rangaistusta nuorukainen kertoi vaativansa siinä tapauksessa, jos lakia on rikottu.

Ylikonstaapeli kertoi keskittyneensä auton ajamiseen. Hektisessä tilanteessa ei hänen mukaansa ehditty sopia muista toimenpiteitä. Vanhemman konstaapelin kaasun käyttö tuli ylikonstaapelille täytenä yllätyksenä.

”Nopeatempoinen tilanne”

Aluesyyttäjä Minna Salonen antoi päätöksen jutussa viime vuoden loppupuolella. Hänen mielestään asiassa olisi syytteen nostamisen edellyttämät todennäköiset syyt epäillä vanhemman konstaapelin syyllistyneen virkavelvollisuuden rikkomiseen.

Syyttäjä huomauttaa mopoilijan ajon olleen sivullisten kannalta "hyvinkin vaarallista", ja poliisilla on ollut peruste voimakeinojen käyttöön. Syyttäjä muistuttaa, ettei kaasusumutteen käyttöä ole kuitenkaan säädetty sallituksi pysäytyskeinoksi sisäministeriön asetuksessa.

– Tilanne on ollut nopeatempoinen eikä tällaisessa tilanteessa ymmärrettävästi ehdi keskustelemaan ja harkitsemaan erilaisia toimintavaihtoehtoja perusteellisesti, syyttäjä kirjoittaa.

Hän toteaa, ettei mopoilijalle ole aiheutunut vanhemman konstaapelin toiminnasta vahinkoa eikä vammoja eikä poliisimiehen menettely ole esitutkinnassa ilmenneiden seikkojen perusteella aiheuttanut vaaraa ulkopuolisillekaan.

– Katson, ettei tässä yksittäistapauksessa ole aihetta syytteen nostamiseen. (Vanhemman konstaapelin) lainvastainen menettely on ollut kokonaisuutena arvostellen vähäinen. Myöskään tärkeä yleinen tai yksityinen etu ei edellytä syytteen nostamista, aluesyyttäjä perustelee.